钦定古今图书集成/明伦汇编/官常典/第634卷 > 李迁哲
## 钦定古今图书集成/明伦汇编/官常典/第634卷 > 李迁哲

按《周书》本传，“迁哲，字孝彦，安康人也。魏恭帝初，直州
人乐炽、洋州人田越、金州人黄国等结连为乱。太祖
遣雁门公田弘出梁、汉，开府贺若敦趣直谷。炽闻官
军至，乃烧绝栈道，据守直谷，敦众不得前。太祖以迁
哲信著山南，乃令与敦同往经略。炽等或降或获，寻
并平荡，仍与敦南出徇地。迁哲先至巴州，入其郛郭。”
梁巴州刺史牟安民请降。自此巴、濮之民，降款相继。
加授侍中、骠骑大将军、开府仪同三司，除直州刺史，
令与田弘仝讨信州，镇白帝。信州先无仓储，军粮匮
乏，迁哲乃收葛根造粉，兼米以给之。迁哲亦自取供
食。时有异膳，即分赐兵士，有疾患者，又亲加医药。以
此军中感之，人思效命。黔阳蛮田乌度、田都唐等每抄掠江中，为百姓患。迁哲随机出讨，杀获甚多。由是
诸蛮畏威，各送粮饩。又遣子弟入质者千有馀家，迁
哲乃于白帝城外筑城以处之，并置四镇，以静峡路。
自此寇抄颇息，军粮赡给焉。世宗初，授都督信临等
七州诸军事、信州刺史。时蛮酋蒲微为邻州刺史，举
兵反，迁哲将讨之。诸将以途路阻远，并不欲行。迁哲
怒曰：“蒲微蕞，尔之贼，势何能为！擒获之略，已在吾度
中矣。诸君见此小寇，便有惮心，后遇大敌，将何以战？”
遂率兵七千人进击之，拔其五城，掳获二千馀口。武
成元年，朝于京师，世宗甚礼之。保定中，授平州刺史。
天和五年，陈将章昭达攻逼江陵，梁主萧岿告急于
襄州卫公直，令迁哲往救焉。迁哲率其所部守江陵
外城，与陈将程文季交战，兵稍却。迁哲乃亲自陷陈，
手杀数人。会江陵总管陆腾出助之，陈人乃退。陈人
又因水汎长，坏龙川宁朔堤，引水灌城，城中惊扰。迁
哲乃先塞北堤以止水，又募骁勇出击之，频有斩获，
众心稍定。俄而敌入郭内，焚烧民家，迁哲自率骑出
南门，又令步兵自北门出，两军合势，首尾邀之，陈人
复败，多投水而死。是夜，陈人又窃于城西堞以梯，登
者已数百人，迁哲又率骁勇捍之，陈人复溃。俄而大
风暴起，迁哲乘暗出兵击其营，陈人大乱，杀伤甚众。
陆腾复破之于西堤，陈人乃遁。建德三年，卒于襄州。
赠金州总管，谥曰壮武